**Танилцуулга**

Санхүүжилтийн ерөнхий хөтөлбөрийн тухай

Монгол Улсын Засгийн газар, Азийн хөгжлийн банк (АХБ)-тай 2017-2020 онд хамтран ажиллах стратегийг тохирч, санхүү, хөдөө аж ахуй, боловсрол, эрүүл мэнд, хөдөлмөр эрхлэлт, байгаль орчны хамгаалал, нийгмийн салбаруудад хамтран ажиллахаар харилцан тохиролцсон билээ.

Дээрх салбаруудын хүрээнд АХБ-аас 2017-2018 онд Монгол Улсад 468 сая ам.долларын санхүүжилтийн эх үүсвэрийг хуваарилсан бөгөөд үүнээс АХБ-ны Энгийн эх үүсвэрээс 404 сая ам.долларын, АХБ-ны Хөнгөлөлттэй энгийн эх үүсвэрээс 64 сая ам.долларын зээлийн санхүүжилт олгохоор төлөвлөөд байна.

Хөнгөлөлттэй энгийн эх үүсвэрийн зээл нь АХБ-ны хөнгөлөлттэй нөхцөлтэй зээл бөгөөд 2%-ийн хүүтэй, 25 жилийн хугацаатай, эхний 5 жилд үндсэн төлбөрөөс чөлөөлөгдөх зээлийн нөхцөлтэй байдаг. Харин энгийн эх үүсвэр[[1]](#footnote-1)ийн зээлийн дундаж хугацаа нь 20 жил хүртэл байдаг ба Лондонгийн банк хоорондын хүү дээр нэмэх нь 0.5%-ийн шимтгэлтэй байдаг.

Монгол Улсад хуваарилагдсан зээлийн санхүүжилтээр хэрэгжүүлэх төслүүдийг тодорхойлохдоо эдийн засгийг төрөлжүүлэх, бизнесийн орчинг сайжруулах, нийгмийн хамгааллын салбарын тогтвортой байдлыг хангах, ажлын байр бий болгох зэрэг үндсэн чиглэлийг баримталж, дараах төслүүдийг боловсруулаад байна. Үүнд:

|  |  |  |  |  |
| --- | --- | --- | --- | --- |
| **№** | **Төслийн нэр** | **Санхүүжил-тийн хэмжээ**  | **Энгийн эх үүсвэр** | **Хөнгөлөлт-тэй энгийн эх үүсвэр**  |
| **Хуваарилагдсан зээлийн хөрөнгө** |  |  |  |
| 1 | Эдийн засгийн хүндрэлийн үед боловсролын чанар ба хүртээмжийг дэмжих төсөл | 50.0 | 50.0 |  |
| 2 | Хөгжлийн бэрхшээлтэй иргэдэд хүрэх үйлчилгээг сайжруулж, оролцоог нэмэгдүүлэх төсөл | 25.0 |  | 25.0 |
| 3 | Бүс нутгийн замыг хөгжүүлэх, зам засварын төсөл | 60.0 | 60.0 |  |
| 4 | Зүүн өмнөд Говийн хот байгуулалт, хилийн ойролцоо суурин газруудын хөгжлийн төслийн нэмэлт санхүүжилт | 20.0 | 20.0 |  |
| 5 | Сэргээгдэх эрчим хүчийг нэмэгдүүлэх төсөл | 40.0 | 40.0 |  |
| 6 | Төсвийн санхүүгийн удирдлагын ил тод, үр ашигтай байдал төсөл | 25.0 | 25.0 |  |
| 7 | Улаанбаатар хотын агаарын чанарыг сайжруулах хөтөлбөр /Бодлогын зээллэг/ | 130.0 | 130.0 |  |
| 8 | Тогтвортой аялал жуулчлалыг дэмжих төсөл | 38.0 | 19.0 | 19.0 |
| 9 | Улаанбаатар хотын төлбөрийн чадварт нийцсэн орон сууц ба дахин төлөвлөлтийн төсөл | 80.0 | 60.0 | 20.0 |
| **НИЙТ** | **468.00** | **404.00** | **64.00** |

Мөн, Монгол Улсын Засгийн газар, Олон улсын валютын сан хамтран хэрэгжүүлэх “Өргөтгөсөн санхүүжилтийн хөтөлбөр”-ийн хүрээнд АХБ-тай 2018 онд хоёр үе шаттай “Улаанбаатар хотын агаарын чанарыг сайжруулах хөтөлбөр” бодлогын зээллэгийг хэрэгжүүлэхээр АХБ-тай идэвхитэй хамтран ажиллаж байна.

Дээрх төслүүдийн зээлийн санхүүжилтийг цаг хугацаанд нь авах, зээлийн хэлэлцээрүүдийг хугацаа алдалгүй АХБ-ны Захирлуудын зөвлөлөөр батлуулах шаардлагатай байгаа тул төслүүдийн зээлийн асуудлаар УИХ-тай нэгтгэсэн байдлаар зөвшилцөж, соёрхон батлуулах зорилгоор Санхүүжилтийн ерөнхий хөтөлбөрийг боловсруулаад байна.

Ингэснээр зээлийн төслийг хэлэлцүүлэн батлуулахад хугацаа алдахгүй ба Засгийн газраас баримталж буй бодлогуудад нийцсэн, цаг үеэ олсон төсөл, хөтөлбөрүүдийг хэрэгжүүлж эхлүүлэх, холбогдох судалгаа, шинжилгээний ажлыг шуурхай эхлүүлэх зэрэг чухал ач холбогдолтой юм.

**ЗАСГИЙН ГАЗРЫН ХЭРЭГ ЭРХЛЭХ ГАЗАР**

1. 2012 оноос эхлэн Монгол Улсын зээлжих зэрэглэл ахиж хөнгөлөлттэй нөхцөлтэй зээлээс гадна хүндрүүлсэн нөхцөлтэй Энгийн эх үүсвэрээс санхүүжилт авах эрхтэй болсон. [↑](#footnote-ref-1)